Njedawno bě w Serbskich Nowinach wulki interview z předsydu Južnošleswigskeho wolerskeho zwjazka (SSW) čitać. Jako přičinu za wědomostnje wobkrućeny staw Danow jako mjenje abo bóle najzbožowniši lud swěta mjenowaše wón „kulturu dowěry“ – porno w Europje přewažnje knježacemu staroromskemu modelej njedowěry. Wšudźe so přez zakonske a zarjadniske nadregulowanje wšěch wobłukow wšědneho žiwjenja skorži, a z kóždym nowwym zakonjom a kóždym wuwjedźenskim postajenjom budźe dale a hórje.
Kardinalny zmylk je knježaca ideologija, kóždežkuli znjewužiwanje spisanych prawow někak wuzamkować chcyć, štož wjedźe na kóncu k dospołnemu podušenju swobodnych socialnych stykow a k skóncowanju powahi čłowjeka: Štóž sam wšudźe wobšudnistwo widźi, kotremuž dyrbiš zadźěwać, spyta sej podźěl na powšitkownym wobšudnistwje organizować – pozdatneje sprawnosće dla, wšako to tak a tak wšitcy činja…
W Serbach podležimy bohužel dawno samsnej kwakli. Porjadni seriozni ludźo njesmědźa zawěsćernje dla Domowinske awto na posedźenja třěšneho zwjazka šoferować; towarstwa u župy so por fenkow dla z najwšelakorišimi podłožkami bědźa; serbscy wučerjo wuskeho korseta jich wukubłanja dla pobrachuja atd. Běrokratija je kat našich duchow a dušow. Snadź so zwažimy zhromadnje na serbske kupy měrneje słowjanskeje / bohemskeje anarchije, hdźež škódne myslenje na paragrafy přeco znajmjeńša za jedyn dźeń wušaltujemy.
szl_Latn szl_Latn szl_Latn